Izvor: Info služba / Ne davimo Beograd

Inicijativa Ne da(vi)mo Beograd saopštila je da su maskirane osobe napale njihove aktiviste koji su učestvovali u jednočasovnoj protestnoj akciji na deponiji u Vinči.

"Agresivni i krupni čovek sa maskom Putina preko lica nasrnuo je na nas dok smo stajali ispred deponije u Vinči i ukazivali na štetne posledice dogovorene izgradnje spalionice otpada. Ovaj bizarni incident je samo poslednji u nizu napada, pretnji i podmetanja koje svakodnevno preživljavamo", naveli su iz Incijative.

Podsetili su da je u prethodna 24 časa sprejom išarana izložba karikatura Predraga Koraksića Koraksa, a da je potom njihov kandidat za odbornika primio preteći anonimni poziv.

"Nas ova orkestrirana kampanja neće odvratiti od namere da Beograd vratimo njegovim gradjanima, kao što nas iste te sile i taktike nisu pokolebale u mesecima kada smo protestvovali protiv gradske vlasti. Svaki njihov napad nas čini solidarnijim i istrajnijim", saopštili su iz Incijative.